Xyp9x og DEF skaber Esport Spillerforeningen

Ligesom fodbold, basket osv. har deres egen spillerforening, får esport nu også en, da Xyp9x skaber Esport Spillerforeningen sammen med DEF Sport.

Xyp9x er manden bag Esport Spillerforeningen.

Esport og i særdeleshed Counter-Strike er gennemgået en vild udvikling de seneste par år, hvor der er kommet lønninger og præmier i millionklassen. En sådan udvikling kalder ofte på nye aktører, og nu melder endnu en sig på banen, det kan Dust2.dk afsløre.

Det er DEF-Sport, Danske Elitesportsudøveres Forening, der i samarbejde med Xyp9x fra Astralis opretter en spillerforening til de danske esportsudøvere ved navn Esport Spillerforeningen.

DEF-Sport er en paraplyorganisation for de danske spillerforeninger Spillerforeningen badminton, SpiBa (basketball), Ishockey Spiller Foreningen og nu tæller organisationen også esport.

Esport Spillerforeningen henvender sig til danske udøvere, som ikke nødvendigvis er på kontrakt nu, men som satser på en professionel karriere, hvilket er et krav for medlemskab.

Som medlem af Esport Spillerforeningen får man blandt andet mulighed for hjælp og rådgivning om de juridiske forhold i ens kontrakt, pension, opsparing, manglende løn, SKAT og uddannelse.

I forbindelse med skabelsen af fagforeningen har Dust2.dk talt med Mads Øland, som er direktør i DEF-Sport, og han fortæller, at det er udviklingen med ansættelseskontrakter, som får DEF-Sport til at gå ind i esport:

Vi har fulgt esport tæt i længere tid, hvor vi de seneste år har oplevet sporten gennemgå en stor udvikling, og at branchen også er blevet væsentligt professionaliseret. I den forbindelse blev vi opmærksomme på, at flere og flere bliver ansat på egentlige ansættelseskontrakter, ganske som det foregår i mange andre sportsgrene i Danmark. Derfor så vi det som logisk, at esportsudøvere også skulle have mulighed for at blive en del af deres egen fagforening, siger Mads Øland, inden han forklarer, hvad det er DEF-Sport kan, som spillerne og holdene ikke selv kan: Mange elitesportsudøvere er eksperter inden for deres sport. Men det betyder ikke nødvendigvis, at man også har tid, overskud eller juridiske kompetencer til at gennemskue, hvorvidt den ansættelseskontrakt, man har fået tilbudt, er rimelig, og hvad de enkelte bestemmelser i øvrigt betyder. Det kan vi hjælpe udøverne med. Og det behov har esportsudøverne i Danmark også. Derudover står vi til rådighed og kan hjælpe med alle de andre udfordringer, som de støder på i løbet af karrieren. Det kan f.eks. være vedrørende forsikring, pension og sportsopsparing, skat, A-kasse eller uddannelse.

Det koster 500 kroner for medlemskab, hvis man er fyldt 18 år, mens medlemmer under 18 slipper med 300 kroner årligt for kontigent. Det er ydermere en mulighed for medlemmerne at få A-kasse gennem Dansk Metal.

Xyp9x er frontfiguren i DEF-Sport, og han har været en stor del af skabelsen af foreningen, så han er ikke overraskende meget positivt stemt over for Esport Spillerforeningen:

Esport Spillerforeningen kan hjælpe og rådgive om alle de problemer, vi som professionelle støder på, eller er stødt på. Det er en enestående mulighed for nye talenter og professionelle for at få nødvendig og kompetent rådgivning fra en repræsentant, der udelukkende har spillerens interesser for øje.

Den danske stjerne siger også til Dust2.dk, at grunden til at spillerne ikke selv kan få kontraktforholdene på plads og lave en opsparing er kompetencer og tidsmangel:

Vi er professionelle esportsudøvere – ikke advokater, revisorer eller agenter. Ekspertisen er nødvendig for at sikre spillernes rettigheder. Og som professionel har man ikke tiden til at fokusere på disse ting, samtidig med at man skal performe og spille. Derfor er det vigtigt, du kan få hjælp til det af din spillerforening, der 100 procent varetager dine interesser. Det er præcis det samme som i alle andre sportsgrene, her er vi ikke forskellige fra dem. Så derfor glæder det mig meget, at DEF-sport har bevæget sig ind i esport og anerkender det som en sport.

Esport Spillerforeningen er dermed en realitet, og det kommer i kølvandet på, at danske esport også fik sit første agentbureau, Unique esport. Hvis du vil vide mere om Esport Spillerforeningen, kan det gøres på DEF-Sports hjemmeside.

Det har ikke været muligt for Dust2.dk at få adgang til, hvilke danske spillere, som allerede er medlemmer af Esport Spillerforeningen.